Irlanda va recunoaşte statalitatea palestiniană înainte de sfârşitul acestei luni, a declarat miercuri vicepremierul Micheal Martin, transmite dpa, potrivit Agerpres.
Deşi s-a vorbit despre 21 mai ca dată potenţială, Martin a spus că ziua exactă a anunţului rămâne "fluidă".
'Vom recunoaşte statul Palestina înainte de sfârşitul lunii. Data exactă este fluidă pentru că suntem în discuţii cu câteva ţări cu privire la o recunoaştere comună a unui stat palestinian', a declarat el miercuri la postul de radio Newstalk.
'Va deveni mai clar în câteva zile în ce priveşte data exactă, dar, cu certitudine, se va întâmpla înainte de sfârşitul acestei luni, şi aştept cu nerăbdare consultările de astăzi cu câţiva miniştri de externe cu privire la detaliile precise finale', a adăugat el.
'Facem acest lucru în contextul Iniţiativei arabe de pace pentru a urmări o soluţie cu două state şi a extinde semnalul către populaţia palestiniană în general că susţinem dreptul lor la autodeterminare şi ideea unei soluţii cu două state ca ultima, singura cale prin care israelienii şi palestinienii pot trăi unii alături de ceilalţi în pace', a explicat vicepremierul irlandez.
Întrebat dacă sprijină apelul ca steagul palestinian să fie arborat pe clădirea parlamentului irlandez, Martin a răspuns: 'Important este să ne concentrăm pe problemele de fond ale unei încetări imediate a focului'.
'Este şocant că Israelul intră în Rafah şi că acum este în desfăşurare o operaţiune militară în Rafah. Suferinţele sunt imense. Moartea şi distrugerea sunt imense, iar oamenii vor ca ele să înceteze, comunitatea internaţională vrea ca ele să înceteze', a adăugat el.
Un apel ca, de Ziua Nakba, pe clădirea parlamentului de la Dublin să fie ridicat steagul palestinian a fost respins de preşedintele legislativului.